KBS พุ่งแรง 11% นิวไฮรอบ 4 เดือน! รับ ก.ล.ต.ไฟเขียวตั้งอินฟราฟันด์ วงเงิน 2.8 พันล.
KBS พุ่งแรง 11% นิวไฮรอบ 4 เดือน! รับ ก.ล.ต.ไฟเขียวตั้งอินฟราฟันด์ วงเงิน 2.8 พันล.
KBS พุ่งแรง 11% นิวไฮรอบ 4 เดือน! รับ ก.ล.ต.ไฟเขียวตั้งอินฟราฟันด์ วงเงิน 2.8 พันล.
19 มิ.ย. 2563

ผู้สื่อข่าวรายงานว่า บริษัท น้ำตาลครบุรี จำกัด (มหาชน) หรือ KBS ณ เวลา 16.02 น. อยู่ที่ระดับ 3.48 บาท บวก 0.36 บาท หรือ 11.54% ด้วยมูลค่าซื้อขาย 4.29 ล้านบาท ราคาหุ้นปรับตัวแรงในรอบเกือบ 4 เดือน โดยนับตั้งแต่หุ้นยืนที่ระดับ 3.62 บาท เมื่อวันที่ 25 ก.พ.63

บล.เคจีไอ  ระบุในบทวิเคราะห์ว่า ก.ล.ต.ไฟเขียว’กลุ่มน้ำตาลครบุรี’ ตั้งอินฟราฟันด์วงเงิน 2.8 พันล. ลงทุนโรงไฟฟ้าชีวมวล (ข่าวหุ้น) บลจ.กรุงไทย (KTAM) ผลักดันกลุ่มน้ำตาลครบุรี (KBS) จัดตั้งกองทุนรวมโครงสร้างพื้นฐานโรงไฟฟ้ากลุ่มน้ำตาลครบุรี (KBSPIF) วงเงินไม่เกิน 2,800 ล้านบาท ล่าสุด ก.ล.ต. ได้อนุมัติแบบไฟลิ่งของกองทุนฯ เป็นที่เรียบร้อยแล้ว ชู ความแข็งแกร่งของกลุ่มฯ ป้อนวัตถุดิบเพื่อสร้างความมั่นคงด้านการผลิตกระแสไฟฟ้าโรงไฟฟ้าพลังงานชีวมวล
 
โดยนายอิสสระ ถวิลเติมทรัพย์ กรรมการ บมจ.น้ำตาลครบุรี จำกัด (KBS) ผู้ดำเนินธุรกิจผลิตและจำหน่ายน้ำตาลทรายอย่างครบวงจร เปิดเผยว่า กลุ่มน้ำตาลครบุรีได้วางนโยบายเสริมสร้างความแข็งแกร่งธุรกิจผลิตและจำหน่ายน้ำตาลทราย และต่อยอดการลงทุนเข้าสู่ธุรกิจที่เกี่ยวเนื่องเพื่อสร้างความมั่นคงแก่องค์กร โดยการนำ ผลพลอยได้จากกระบวนการผลิตน้ำตาลทรายมาสร้างมูลค่าเพิ่มสูงสุด ผ่านการลงทุนในธุรกิจโรงไฟฟ้าพลังงานชีวมวลที่ใช้กากอ้อยเป็นเชื้อเพลิง
ปัจจุบันโรงไฟฟ้าดังกล่าวอยู่ภายใต้การดำเนินงานของบริษัท ผลิตไฟฟ้าครบุรี จำกัด (KPP) ซึ่งเป็นบริษัทที่ KBS ถือหุ้นร้อยละ 99 เพื่อดำเนินธุรกิจโรงไฟฟ้าระบบผลิตพลังงานความร้อนและไฟฟ้าร่วมกัน (Cogeneration System) กำลังการผลิตรวม 73 เมกะวัตต์ ช่วยให้บริษัทฯ สามารถนำทรัพยากรหมุนเวียนที่เกิดจากกระบวนการผลิตน้ำตาลมาใช้ให้เกิดประโยชน์ และเสริมความมั่นคงด้านพลังงานไฟฟ้าแก่ประเทศอีกด้วย
ในช่วงที่ผ่านมา KBS ได้สนับสนุนการสร้างความเข้มแข็งให้แก่ธุรกิจโรงไฟฟ้าพลังงานดังกล่าว โดยจัดหาและป้อนวัตถุดิบกากอ้อยเพื่อนำไปใช้ผลิตเป็นกระแสไฟฟ้าให้แก่ บริษัทผลิตไฟฟ้าครบุรี จำกัด (KPP) ซึ่งเป็นคู่สัญญาจำหน่ายไฟฟ้าระยะยาวกับหน่วยงานภาครัฐ ประกอบด้วย การไฟฟ้าส่วนภูมิภาค (กฟภ.) จำนวน 16 เมกะวัตต์ การไฟฟ้าฝ่ายผลิตแห่งประเทศไทย (กฟผ.) จำนวน 22 เมกะวัตต์ และมีสัญญาจำหน่ายไฟฟ้าให้แก่กลุ่มน้ำตาลครบุรีอีกจำนวนไม่เกิน 25 เมกะวัตต์ ส่งผลให้ผลการดำเนินงานของธุรกิจโรงไฟฟ้า KPP มีอัตราเติบโตต่อเนื่องตลอด 3 ปีที่ผ่านมา (2560-2562) โดยมีรายได้รวมจากการจำหน่ายไฟฟ้าตามสัญญารวม 689.89 ล้านบาท 901.59 ล้านบาท และ 972.71 ล้านบาท ตามลำดับ
ทั้งนี้ บริษัทฯ ได้จัดตั้งกองทุนรวมโครงสร้างพื้นฐานโรงไฟฟ้ากลุ่มน้ำตาลครบุรี (KBSPIF) วงเงินไม่เกิน 2,800 ล้านบาท โดยมีธนาคารกรุงไทย จำกัด (มหาชน) เป็นที่ปรึกษาทางการเงิน และบริษัทหลักทรัพย์จัดการกองทุน กรุงไทย จำกัด (มหาชน) เป็นบริษัทจัดการกองทุน
นางชวินดา หาญรัตนกูล กรรมการผู้จัดการ บริษัทหลักทรัพย์จัดการกองทุน กรุงไทย จำกัด (มหาชน) ในฐานะบริษัทจัดการกองทุนฯ กล่าวว่า กองทุนรวมโครงสร้างพื้นฐานกลุ่มน้ำตาลครบุรี KBSPIF จะระดมทุนเพื่อเข้าลงทุนในกิจการโครงสร้างพื้นฐานประเภทโรงไฟฟ้าของบริษัทผลิตไฟฟ้าครบุรี จำกัด (KPP) ซึ่งโครงการดังกล่าวมีศักยภาพในการสร้างผลตอบแทนที่ดีแก่กองทุนฯ และสามารถจ่ายปันผลตอบแทนให้แก่ผู้ถือหน่วยในระยะยาว โดยปัจจุบัน สำนักงานคณะกรรมการกำกับหลักทรัพย์และตลาดหลักทรัพย์ (สำนักงาน ก.ล.ต.) ได้อนุญาตแบบคำขอเสนอขายหน่วยลงทุน (แบบไฟลิ่ง) ของกองทุน KBSPIF เป็นที่เรียบร้อยแล้ว